钦定古今图书集成/明伦汇编/闺媛典/第125卷 > 史可模妻李氏
## 钦定古今图书集成/明伦汇编/闺媛典/第125卷 > 史可模妻李氏

按《江宁府志》：“李氏，史可模妻，顺天人，史甲族也。初，可
模为顺天诸生，娶李三载病亡。李长跪柩前，号泣五
昼夜，昏晕卧地，灌以瓜水乃甦。父母孀姑跪求进饮
食，不得已，勉从亲命侍姑随可模伯兄来江宁。有要
人闻其贤而美，欲娶之，遣官往聘，以危言胁从。氏闻，
闭户取利刃，割耳截鼻，家人排户入，已仆地死，夜半”
始甦。要人闻之，叹异而止。后姑病，氏刲股以疗，年四
十二卒。